**Paziņojums par metodiku saskaņā ar Eiropas Parlamenta un Padomes Regulas (ES) 2018/1999 par enerģētikas savienības un rīcības klimata politikas jomā pārvaldību III. pielikuma 4.a)punktu**

**Paziņoto pasākumu ietaupījumu aprēķināšanas metodes**

Ministru kabineta 2016.gada 11.oktobra noteikumu Nr.668 “Energoefektivitātes monitoringa un piemērojamā energopārvaldības sistēmas standarta noteikumi” (turpmāk – MK noteikumi Nr.668) 5.punktā uzskaitītas enerģijas ietaupījumu aprēķināšanai izmantojamās metodes. Uzskaitījumu papildina Metodiskie norādījumi enerģijas ietaupījumu ziņošanai un aprēķināšanai[[1]](#footnote-1), Metodiskie norādījumi informēšanas un izglītošanas pasākumu enerģijas ietaupījumu novērtēšanai[[2]](#footnote-2) un Enerģijas ietaupījumu katalogs, kas pieejams tīmekļa vietnē[[3]](#footnote-3). Minētie dokumenti pēc vajadzības tiek aktualizēti apstiprināto pasākumu praktiskās ieviešanas gaitā, piemēram, atbilstoši atbalsta programmu saturam.

MK noteikumos Nr.668 uzskaitītas šādas enerģijas ietaupījumu aprēķināšanai izmantojamās metodes:

* paredzamā ietaupījuma (*ex-ante*) metode – enerģijas ietaupījumu aprēķina, izmantojot Enerģijas ietaupījumu kataloga (turpmāk – katalogs) datus. Katalogs pieejams Ekonomikas ministrijas tīmekļa vietnē[[4]](#footnote-4) un tas pēc atbilstoša pasākumu izvērtējuma tiek papildināts ar jauniem energoefektivitātes pasākumiem.Metodi izmanto šādos gadījumos: ja plānota esošu iekārtu nomaiņa ar jaunām, efektīvākām iekārtām, un ja plānota esošu iekārtu automātiskas/attālinātas vadības iekārtas uzstādīšana, lai uzlabotu esošās iekārtas efektivitāti (piemēram, apgaismojuma vai apgaismojuma attālinātas vadības ierīces, apkures sistēmas vai to vadības ierīces (piemēram, siltumsūkņu apkures sistēmas), dažāda veida motoru vai citu elektroiekārtu nomaiņa, atsevišķu ēkas būvelementu (logu, durvju) nomaiņa vai atsevišķu ēkas elementu siltumnoturības paaugstināšana).
* uzskaitītā ietaupījuma (*ex-post*) metode – enerģijas ietaupījumu aprēķina, nosakot faktisko enerģijas patēriņu pirms un pēc energoefektivitātes pasākuma ieviešanas un ņemot vērā faktorus, kas var ietekmēt enerģijas patēriņu,
* piemēram, iekārtu noslogojuma grafiku, ražošanas paplašināšanos, piemēram, kurināmā veidu un tā sadegšanas siltumu, iekārtas lietderības koeficientu u.c.

Enerģijas patēriņš pirms un pēc enerģijas efektivitātes paaugstināšanas pasākumu realizēšanas tiek definēts kā enerģijas patēriņa izmaiņas pret atsauces patēriņa līmeni.

Vispārējā gadījumā veiktā energofektivitātes pasākuma enerģijas ietaupījumu ar “augšupvērsto” metodi aprēķina pēc sekojošas formulas:

E iet = IEIg \* EPA , kur

E iet – enerģijas ietaupījums gadā (kWh);

IEIg – īpatnējā enerģijas patēriņa ietaupījums gadā (enerģijas patēriņa ietaupījums uz vienu iekārtu gadā vai uz m2 platību gadā), veicot enerģijas efektivitātes paaugstināšanas pasākumu;

EPA – veiktā enerģijas efektivitātes pasākuma apjomu raksturojošs lielums (nomainīto iekārtu skaits, atjaunoto ēku platība u.tml.).

* inženieraprēķina metode – enerģijas ietaupījumu aprēķina eksperti atbilstoši citos normatīvajos aktos noteiktām prasībām. Latvijā ir izstrādāta normatīvā bāze attiecībā uz prasībām ekspertiem un aprēķina metodikām:
* Energoefektivitātes likums;
* Ēku energoefektivitātes likums;
* Ministru kabineta 2018. gada 21. augusta noteikumi Nr. 531 “Noteikumi par neatkarīgu ekspertu kompetences novērtēšanu un profesionālās darbības uzraudzību ēku energoefektivitātes jomā”;
* Ministru kabineta 2013. gada 9. jūlija noteikumi Nr. 383 “Noteikumi par ēku energosertifikāciju”;
* Ministru kabineta 2013. gada 26. jūnija noteikumi Nr. 348 “Ēkas energoefektivitātes aprēķina metode”;
* Ministru kabineta 2016.gada 26.jūlija noteikumi Nr. 487 “Uzņēmumu energoaudita noteikumi”;
* Ministru kabineta 2016. gada 11. oktobra noteikumi Nr. 668 “Energoefektivitātes monitoringa un piemērojamā energopārvaldības sistēmas standarta noteikumi”;
* Ministru kabineta 2016. gada 11. oktobra noteikumi Nr. 669 “Kārtība, kādā noslēdz un pārrauga brīvprātīgu vienošanos par energoefektivitātes uzlabošanu”.

Latvijā ir izveidota Būvniecības informācijas sistēma (BIS)[[5]](#footnote-5). BIS ir elektroniskā vide, kurā tiek nodrošināta informācijas aprite starp būvniecības procesa dalībniekiem, tiek uzturēti būvniecības procesam nepieciešamie reģistri, tai skaitā neatkarīgu ekspertu reģistrs ēku energoefektivitātes jomā, ēku energosertifikātu reģistrs un dzīvojamo māju pārvaldnieku reģistrs. Akreditēto uzņēmumu energoauditoru saraksts pieejams Latvijas Nacionālā akreditācijas biroja tīmekļa vietnē[[6]](#footnote-6).

Latvijā “*ex-post*” metodi pārsvarā lieto enerģijas ietaupījumu novērtēšanai valsts atbalsta un struktūrfondu programmās, kurās tiek veikti energoefektivitātes uzlabojumi ēkās, iekārtās un transportā, piemēram, Eiropas reģionālās attīstības fonda (ERAF) programmās, Kohēzijas fonda (KF) programmās, Klimata pārmaiņu finanšu instrumenta (KPFI) programmās un Emisijas kvotu izsoļu instrumenta (EKII) programmās.

* patērētāju aptaujas metode (enerģijas galalietotāju anketēšanā vai intervēšanā konstatētais enerģijas ietaupījums) – enerģijas ietaupījumu aprēķina, novērtējot enerģijas galalietotāju ieradumu maiņu informēšanas, iekārtu marķējuma, sertificēšanas shēmu un viedo komercuzskaites mēraparātu ieviešanas un citu pasākumu ieviešanas rezultātā. Metodiskos norādījumus informēšanas un izglītošanas pasākumu enerģijas ietaupījumu novērtēšanai .

**Papildināmība un būtiskuma vērā ņemšana, paredzamajam un mērogotajam ietaupījumam piemērojamie kritēriji un metodika**

Nosakot enerģijas ietaupījumu visa veida politikas pasākumiem, ir ņemta vērā papildināmības prasība atbilstoši Eiropas Komisijas 2019.gada 25.septembra Rekomendācijām Energoefektivitātes direktīvas energoefektivitātes pienākuma enerģijas ietaupījumu iegūšanu (turpmāk – Komisijas rekomendācijas) (Commision recommendation of 25.9.2019. on transposing the energy savings obligations under the Energy Efficiency Directive[[7]](#footnote-7)) un Eiropas Komisijas Pielikumam Rekomendācijām Energoefektivitātes direktīvas energoefektivitātes pienākuma enerģijas ietaupījumu iegūšanai (ANNEX to Commission Recommendation on transposing the energy savings obligations under the Energy Efficiency Directive[[8]](#footnote-8)).

Esošu ēku renovācija

Prasības, kas saistītas ar ēku energoefektivitāti, ir obligātas prasības, kuras ir noteiktas ar Eiropas Parlamenta un Padomes Direktīvu 2010/31/ES par ēku energoefektivitāti[[9]](#footnote-9) (turpmāk – ĒED). Tomēr, dalībvalstis var uzkrāt ietaupījumu, kas saistīts ar esošo ēku renovāciju, ja tiek nodrošināts būtiskuma kritērijs un visi enerģijas ietaupījumi izriet no ieviestajiem politikas pasākumiem, kas veicina esošu ēku renovāciju un pārsniedz enerģijas ietaupījumu, kas būtu iegūts, ja nebūtu attiecīgā politikas pasākuma. Minētais nosacījums attiecināms arī uz, piemēram, energoefektivitātes pienākuma shēmas atbildīgajām pusēm vai brīvprātīgās vienošanās par energoefektivitātes uzlabošanu slēdzējiem, kurām, ieviešot energoefektivitātes pasākumus ēkās, ir jāpierāda savs būtiskais ieguldījums šo pasākumu realizācijā.

Projektos, kas realizēti, izmantojot atbalstu, kas tiek piešķirts vai sniegts no valsts, pašvaldības vai Eiropas Savienības budžeta līdzekļiem, būtiskumu nodrošina sniegtā atbalsta apjoms. Katras atbalsta programmas nolikums ir izstrādāts, balstoties uz programmas ex-ante izvērtējuma rezultātiem, un ar atbilstošiem Ministru kabineta noteikumiem tiek noteikts atbalsta apjoms (parasti % no kopējām atbalstāmajām izmaksām) un tā piešķiršanas nosacījumi (parasti norādīti enerģijas ietaupījuma kritēriji).

Aprēķinot ēkas pilnīgas renovācijas rezultātā iegūtos enerģijas ietaupījumus, jāizmanto ēkas energoaudita vai izmērītie enerģijas patēriņa dati pirms un pēc renovācijas, tas ir, jāizmanto inženieraprēķina metode. Savukārt, ja ēkas energoefektivitātes uzlabošanai ir veikti atsevišķi pasākumi, piemēram, logu vai ārdurvju nomaiņa, pagraba siltināšana, tad iegūtos enerģijas ietaupījumus aprēķina, piemērojot paredzamā ietaupījuma metodi, un aprēķinam izmanto Enerģijas ietaupījumu kataloga[[10]](#footnote-10) datus.

Enerģijas ietaupījums, kas iegūts veicot ēku pilnīgu renovāciju (deep renovation) izmantojot atbalstu, kas tiek piešķirts vai sniegts no valsts, pašvaldības vai Eiropas Savienības budžeta līdzekļiem, aprēķināts izmantojot inženieraprēķina metodi.

Ēkas energoaudits jāveic sertificētam neatkarīgas ekspertam, kurš savu kompetenci apliecinājis atbilstoši Ministru kabineta 2018.gada 21.augusta noteikumiem Nr.531 „Noteikumi par neatkarīgu ekspertu kompetences novērtēšanu un profesionālās darbības uzraudzību ēku energoefektivitātes jomā[[11]](#footnote-11)”. Ēkas energoaudits ir ēkas energosertifikācijas procesa satāvdaļa un tā veikšanas gaita ir noteikta Ministru kabineta 2013.gada 9.jūlija noteikumos Nr.383 „Noteikumi par ēku energosertifikāciju”[[12]](#footnote-12) (turpmāk – MK noteikumi Nr.383), bet ēkas energoefektivitātes rādītājus neatkarīgais eksperts aprēķina atbilstoši Ministru kabineta 2013.gada 25.jūnija noteikumiem Nr.348 „Ēkas energoefektivitātes aprēķina metode[[13]](#footnote-13)”.

Jaunu ēku būvniecība

Enerģijas ietaupījumus, kas radušies jaunu ēku būvniecības rezultātā, aprēķina piemērojot inženieraprēķina metodi. Jaunu ēku būvniecības projektiem jāatbilst vai jāpārsniedz valstī noteiktās energoefektivitātes minimālās prasības jaunbūvēm[[14]](#footnote-14). Jaunbūves, pārbūvējamas vai atjaunojamas ēkas energoefektivitātes rādītājus nosaka saskaņā ar MK noteikumiem Nr.383.

Projektos, kas realizēti, izmantojot atbalstu, kas tiek piešķirts vai sniegts no valsts, pašvaldības vai Eiropas Savienības budžeta līdzekļiem, būtiskumu nodrošina sniegtā atbalsta apjoms. Katras atbalsta programmas nolikums ir izstrādāts, balstoties uz programmas ex-ante izvērtējuma rezultātiem, un ar atbilstošiem ministru kabineta noteikumiem tiek noteikts atbalsta apjoms (parasti % no kopējām atbalstāmajām izmaksām) un tā piešķiršanas nosacījumi (parasti norādīts maksimālais pieļaujamais enerģijas patēriņa līmenis).

Publiskā sektora ēkas

Papildināmības nosacījums attiecināms arī uz publiskā sektora ēku renovāciju. Ēkas pilnīgas renovācijas rezultātā iegūtos enerģijas ietaupījumus, aprēķina izmantojot inženieraprēkina metode. Savukārt, ja ēkas energoefektivitātes uzlabošanai ir veikti atsevišķi pasākumi, piemēram, logu vai ārdurvju nomaiņa, pagraba siltināšana u.c., tad iegūtos enerģijas ietaupījumus aprēķina, piemērojot paredzamā ietaupījuma metodi, un aprēķinam izmanto Enerģijas ietaupījumu kataloga datus.

Obligātie energoauditi

Energoefektivitātes likums (turpmāk – Likums) nosaka pienākumu lielajiem uzņēmumiem regulāri veikt energoauditu un atbilstoši Likuma prasībām ieviest vismaz trīs energoauditā vai energopārvaldības sistēmas ietvaros ierosinātos energoefektivitātes uzlabošanas pasākumus ar vislielāko novērtēto enerģijas ietaupījumu vai ekonomiska atdevi. Likumā noteiktās prasības pārsniedz minimālo prasību, kas noteikta Direktīvas 2012/27 / ES 8. pantā. Tāpēc iepriekš minētos pasākumus, uzskata par tādiem, kas citādi nebūtu notikuši. Minētais attiecināms arī uz Likuma prasībām lielajiem elektroenerģijas patērētājiem (komersants, kura ikgadējais elektroenerģijas patēriņš pārsniedz 500 megavatstundas), kas var būt gan mazie un vidējie, gan lielie uzņēmumi.

**Informācija par pasākumu un atsevišķo darbību iespējamās pārklāšanās novēršanu, lai izvairītos no enerģijas ietaupījuma dubultas uzskaites**

Lai novērstu pasākumu un atsevišķo darbību pārklāšanos, kā arī izvairītos no enerģija ietaupījumu dubultās uzskaites, MK noteikumos Nr.668 ir iekļauti vairāki nosacījumi:

1) par enerģijas monitoringa sistēmas darbību atbildīgā iestāde katra energoefektivitātes uzlabošanas pasākuma ietaupījumu ieskaita vienu reizi;

2) ja energoefektivitātes uzlabošanas pasākums, kā arī pasākums, kura īstenošana tiešā veidā nav vērsta uz energoefektivitātes uzlabošanu, tomēr sekmē to un līdztekus citiem mērķiem tiek iegūti enerģijas ietaupījumi, tiek īstenots, saņemot finansējumu no valsts vai pašvaldības budžeta, valsts vai pašvaldības galvojumus, kredītu procentu likmju subsidēšanu, kā arī citu finanšu palīdzību, kas piešķirta vai sniegta no valsts, pašvaldības vai Eiropas Savienības budžeta līdzekļiem un ārvalstu finanšu palīdzības līdzekļiem, tā ietaupījumu nevar ieskaitīt energoefektivitātes pienākuma shēmas atbildīgajai pusei, valsts vai pašvaldības energoefektivitātes fondam, kurā atbildīgā puse ir veikusi iemaksu;

3) ja energoefektivitātes pasākums tiek īstenots, izmantojot vairākus finansēšanas avotus, informācijas sniedzējs norāda, kādi finansēšanas avoti ir izmantoti un kā sasniegtie enerģijas ietaupījumi ir sadalīti;

4) ietaupījumu no lielo uzņēmumu un lielo elektroenerģijas patērētāju paziņotajiem energoefektivitātes uzlabošanas pasākumiem nevar ieskaitīt energoefektivitātes pienākuma shēmas atbildīgajai pusei, valsts vai pašvaldības energoefektivitātes fondam, kurā atbildīgā puse ir veikusi iemaksu;

5)ietaupījumu no energoefektivitātes uzlabošanas pasākuma, kurš ir finansēts no Eiropas Savienības fondiem, valsts vai pašvaldības budžeta, nevar ieskaitīt energoefektivitātes pienākuma shēmas atbildīgajai pusei.

Savukārt par energoefektivitātes monitoringu atbildīgā iestāde pieņēmusi iekšējās kārtības noteikumus “Enerģijas ietaupījumu uzskaites kārtības noteikumi”, kas ietver pienākumu par energoefektivitātes monitoringa sistēmu atbildīgajam darbiniekam pārbaudīt, vai atbilstoši MK noteikumu Nr.668 iesniegtajā pārskatā par ieviestajiem energoefektivitātes uzlabošanas pasākumiem, norādītajā objekta adresē par pasākumā sasniegto ietaupījumu nav ziņojis cits informācijas sniedzējs.

1. <https://www.em.gov.lv/files/energetika/Metodiskie%20noradijumi_17072017.pdf> [↑](#footnote-ref-1)
2. https://www.em.gov.lv/files/energetika/Metodiskie\_noradijumi.pdf [↑](#footnote-ref-2)
3. <https://www.em.gov.lv/lv/nozares_politika/energoefektivitate_un_siltumapgade/energoefektivitate/energijas_ietaupijumu_katalogs/> [↑](#footnote-ref-3)
4. <https://www.em.gov.lv/lv/nozares_politika/energoefektivitate_un_siltumapgade/energoefektivitate/energijas_ietaupijumu_katalogs/> [↑](#footnote-ref-4)
5. www.bis.gov.lv [↑](#footnote-ref-5)
6. <https://www.latak.gov.lv/> [↑](#footnote-ref-6)
7. <https://ec.europa.eu/energy/sites/ener/files/documents/c_2019_6621_-_act_com_recom_energy_savings.pdf> [↑](#footnote-ref-7)
8. <https://ec.europa.eu/energy/sites/ener/files/documents/c_2019_6621_-_annex_com_recom_energy_savings.pdf> [↑](#footnote-ref-8)
9. <https://eur-lex.europa.eu/legal-content/LV/TXT/?uri=celex:02010L0031-20180709> [↑](#footnote-ref-9)
10. <https://www.em.gov.lv/lv/nozares_politika/energoefektivitate_un_siltumapgade/energoefektivitate/energijas_ietaupijumu_katalogs/> [↑](#footnote-ref-10)
11. https://likumi.lv/ta/id/301192 [↑](#footnote-ref-11)
12. https://likumi.lv/doc.php?id=258322 [↑](#footnote-ref-12)
13. https://likumi.lv/ta/id/258128 [↑](#footnote-ref-13)
14. <https://likumi.lv/doc.php?id=258322> [↑](#footnote-ref-14)